b"\n_START_ARTICLE_\nMoskit\xc5\xb3 Krantas\n_START_SECTION_\nGeografija\n_START_PARAGRAPH_\nKartais \xc5\xa1is vardas taikomas visai Nikaragvos pakrantei, net iki Mosquitia Hond\xc5\xabre, ta\xc4\x8diau apib\xc5\xabdinant tiksliau Moskit\xc5\xb3 Krantas yra siaura pakrant\xc4\x97s teritorija palei Karib\xc5\xb3 j\xc5\xabr\xc4\x85 tarp 11\xc2\xb0 45' to 14\xc2\xb0 10' \xc5\xa1iaur\xc4\x97s platumos, \xc4\xaf \xc5\xa1alies gilum\xc4\x85 siekianti apie 70 km ir i\xc5\xa1 ilgio sudaranti 400 km i\xc5\xa1 \xc5\xa1iaur\xc4\x97s \xc4\xaf pietus._NEWLINE_Svarbiausias teritorijos miestas buvo Bluefields (arba Blewfields), kuris tur\xc4\x97jo geras prieplaukas ir buvo faktin\xc4\x97 Moskit\xc5\xb3 kranto sostin\xc4\x97.\n_START_SECTION_\nIstorija\n_START_PARAGRAPH_\nTeritorijos pavadinimas kil\xc4\x99s i\xc5\xa1 jos pirm\xc5\xb3j\xc5\xb3 gyventoj\xc5\xb3 ind\xc4\x97n\xc5\xb3 miskit\xc5\xb3. Jie yra nedidelio \xc5\xabgio ir tamsios odos spalvos, d\xc4\x97l to kai kas mano, kad jiems didel\xc4\x99 \xc4\xaftak\xc4\x85 padar\xc4\x97 mai\xc5\xa1ymasis su Afrikos kilm\xc4\x97s vergais, kurie pateko \xc4\xaf Moskit\xc5\xb3 krant\xc4\x85 sudu\xc5\xbeus juos gabenusiems laivams. Kiti vietiniai gyventojai buvo sumai._NEWLINE_Po to, kai Ispanija nukariavo Gvatemal\xc4\x85, miskit\xc5\xb3 \xc5\xbeem\xc4\x97s buvo paskelbtos ispanijos teritorija ir formaliai administruojamos kaip Gvatemalos generalkapitonija. Ta\xc4\x8diau realios vald\xc5\xbeios \xc5\xa1ioje teritorijoje Ispanija netur\xc4\x97jo. D\xc4\x97l to apie 1630 m \xc4\x8dia \xc4\x97m\xc4\x97 kurtis britai._NEWLINE_Brit\xc5\xb3 i\xc5\xa1aukl\xc4\x97tas miskit\xc5\xb3 lyderis Oldmanas 1625 m. konsolidavo vietos ind\xc4\x97nus ir \xc4\xafk\xc5\xabr\xc4\x97 savo karalyst\xc4\x99. 1655 m. miskitai pripa\xc5\xbeino Britanijos vir\xc5\xa1enyb\xc4\x99: \xc4\x8dia oficialiai kurtas Did\xc5\xbeiosios Britanijos protektoratas. Nepaisant to, vietos miskit\xc5\xb3 karaliai vald\xc4\x97 \xc5\xa1al\xc4\xaf. Jie spar\xc4\x8diai per\xc4\x97m\xc4\x97 angl\xc5\xb3 kult\xc5\xabr\xc4\x85, papro\xc4\x8dius, vardus._NEWLINE_Per vis\xc4\x85 brit\xc5\xb3 vie\xc5\xa1patavimo laikotarp\xc4\xaf Ispanija nenor\xc4\x97jo pripa\xc5\xbeinti britams \xc5\xa1ios teritorijos, kas suk\xc4\x97l\xc4\x97 \xc4\xaftamp\xc4\x85. Jis dar labiau i\xc5\xa1augo po 1820 m., susik\xc5\xabrus nepriklausomoms valstyb\xc4\x97ms. 1860 m. Britanija galiausiai pasira\xc5\xa1\xc4\x97 sutart\xc4\xaf su Nikaragva, perduodama jai Moskit\xc5\xb3 krant\xc4\x85. Miskit\xc5\xb3 karaliai sutiko su \xc5\xa1ia sutartimi tik su ta s\xc4\x85lyga, jog bus i\xc5\xa1saugota j\xc5\xb3 vietin\xc4\x97 autonomija. Ta\xc4\x8diau mirus karaliui D\xc5\xbeord\xc5\xbeui Augustui Frederikui II, Nikaragva nutrauk\xc4\x97 j\xc5\xb3 vald\xc5\xbei\xc4\x85 ir karalyst\xc4\x99 panaikino._NEWLINE_Nepaisant to, miskitai realiai kontroliavo \xc5\xa1\xc4\xaf kra\xc5\xa1t\xc4\x85 ir patys rinkosi karalius. Tik 1894 m. Nikaragvai pavyko inkorporuoti moskit\xc5\xb3 krant\xc4\x85 \xc4\xaf savo sud\xc4\x97t\xc4\xaf kaip Zelajos rajon\xc4\x85._NEWLINE_1960 m. \xc5\xa1iauriausia Moskit\xc5\xb3 kranto atkarpa buvo atiduota Hond\xc5\xabrui tarptautinio teisingumo teismo sprendimu._NEWLINE_Iki \xc5\xa1iol buv\xc4\x99s brit\xc5\xb3 protektoriatas yra kult\xc5\xabri\xc5\xa1kai skirtingas nuo likusios Nikaragvos dalies. 2009 vietos ind\xc4\x97nai paskelb\xc4\x97 Moskitijos valstyb\xc4\x99, kuri n\xc4\x97ra pripa\xc5\xbeinta n\xc4\x97 vienos kitos valstyb\xc4\x97s."